A BIZOTTSÁG VÉGREHAJTÁSI HATÁROZATA

(2013. május 22.)

a 2012/27/EU európai parlamenti és tanácsi irányelv értelmében a nemzeti energiahatékonysági cselekvési tervekre vonatkozó minta létrehozásáról

(az értesítés a C(2013) 2882. számú dokumentummal történt)

(EGT-vonatkozású szöveg)

(2013/242/EU)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az energiahatékonyságról, a 2009/125/EK és a 2010/30/EU irányelv módosításáról, valamint a 2004/8/EK és a 2006/32/EK irányelv hatályon kívül helyezéséről szóló, 2012. október 25-i 2012/27/EU európai parlamenti és tanácsi irányelvre (1) és különösen annak 24. cikke (2) bekezdésére és XIV. mellékletére,

mivel:

A 2012/27/EU irányelv előírja a tagállamok számára, hogy 2014. április 30-ig, majd ezt követően háromévente nemzeti energiahatékonysági cselekvési tervet nyújtsanak be. A tervek kitérnek a jelentősebb energiahatékonyság-javító intézkedésekre, a várható és/vagy elért energiamegtakarításokra, beleértve az energiaellátás, -továbbítás és -elosztás, valamint az energia végfelhasználása terén elért azon megtakarításokat is, amelyek hozzájárulnak a 2012/27/EU irányelv 3. cikkének (1) bekezdésében említett nemzeti energiahatékonysági célkitűzések teljesítéséhez. A nemzeti energiahatékonysági cselekvési terv minden esetben tartalmazza a 2012/27/EU irányelv XIV. mellékletének 2. részében található információkat. A nemzeti energiahatékonysági cselekvési terveket a 2020. évi teljes primerenergia-felhasználásra vonatkozó naprakész becslések, valamint a 2012/27/EU irányelv XIV. mellékletének 1. részében megjelölt ágazatok primerenergia-fogyasztására vonatkozó becslések kísérik.

ELFOGADTA EZT A HATÁROZATOT:

1. cikk

A 2012/27/EU irányelv 24. cikkének (2) bekezdése és XIV. melléklete által a nemzeti energiahatékonysági cselekvési tervekhez előírt minta az e határozat mellékletében szereplő formában elfogadásra került.

2. cikk

Ennek a határozatnak a tagállamok a címzettjei.

(1) HL L 315., 2012.11.14., 1. o.

(2) HL L 55., 2011.2.28., 13. o.

MELLÉKLET

A KÖTELEZŐ INFORMÁCIÓKAT TARTALMAZÓ MINTA

NEMZETI ENERGIAHATÉKONYSÁGI CSELEKVÉSI TERV

TARTALOMJEGYZÉK (A KÖTELEZŐ INFORMÁCIÓK JEGYZÉKE)

1. Bevezetés

2. A nemzeti energiahatékonysági célkitűzések és megtakarítások áttekintése

2.1. A 2020-ig megvalósítandó nemzeti energiahatékonysági célkitűzések

2.2. További energiahatékonysági célkitűzések

2.3. Primerenergia-megtakarítás

2.4. Teljes energiamegtakarítás

3. Az energiahatékonysági irányelv végrehajtását szolgáló szakpolitikai intézkedések

3.1. Horizontális intézkedések

3.1.1. Energiahatékonysági kötelezettségi rendszerek és alternatív szakpolitikai intézkedések (energiahatékonysági irányelv 7. cikk, XIV. melléklet 2. rész 3.2. pont)

3.1.2. Energetikai auditok és energiagazdálkodási rendszerek (energiahatékonysági irányelv 8. cikk)

3.1.3. Fogyasztásmérés és számlázás (energiahatékonysági irányelv 9–11. cikk)

3.1.4. A fogyasztók tájékoztatására és képzésére irányuló program (energiahatékonysági irányelv 12. és 17. cikk)

3.1.5. Minősítési, akkreditációs és tanúsítási rendszerek hozzáférhetősége (energiahatékonysági irányelv 16. cikk)

3.1.6. Energiahatékonysági szolgáltatások (energiahatékonysági irányelv 18. cikk)

3.1.7. Az energiahatékonyság előmozdítását célzó egyéb, horizontális intézkedések (energiahatékonysági irányelv 19. és 20. cikk)

3.2. Az épületek energiahatékonysága

3.2.1. Az épületek felújítását célzó stratégia (energiahatékonysági irányelv 4. cikk)

3.2.2. Egyéb energiahatékonysági intézkedések az építőipari ágazatban

3.3. A közintézmények energiahatékonysága

3.3.1. Központi kormányzati épületek (energiahatékonysági irányelv 5. cikk)

3.3.2. Egyéb közintézményi épületek (energiahatékonysági irányelv 5. cikk)

3.3.3. Közintézményi beszerzés (energiahatékonysági irányelv 6. cikk)

3.4. A végfelhasználói energiahatékonysággal kapcsolatos egyéb intézkedések az iparban és a közlekedésben

3.5. A fűtés és hűtés hatékonyságának előmozdítása

3.5.1. Átfogó értékelés (energiahatékonysági irányelv 14. cikk)

3.5.2. A fűtés és hűtés hatékonyságát elősegítő egyéb intézkedések (energiahatékonysági irányelv 14. cikk)

3.6. Energiaátalakítás, -szállítás, -elosztás és keresletoldali válaszintézkedés

3.6.1. Energiahatékonysági kritériumok a hálózati díjszabások és szabályozások terén (energiahatékonysági irányelv 15. cikk)

3.6.2. A keresletoldali válaszintézkedések előmozdítása és megkönnyítése (energiahatékonysági irányelv 15. cikk)

3.6.3. Energiahatékonyság a hálózati tervezés és szabályozás terén (energiahatékonysági irányelv 15. cikk)

1. Bevezetés

Ez a minta azokat az energiahatékonysági irányelv (2012/27/EU) legfontosabb elemeinek végrehajtásához szükséges, már elfogadott vagy tervezett intézkedésekre vonatkozó információkat tartalmazza, amelyeket az irányelv 24. cikkének (2) bekezdése és XIV. melléklete értelmében a tagállamoknak meg kell adniuk nemzeti energiahatékonysági cselekvési tervükben (a továbbiakban cselekvési terv). Ezért a mintában kötelezően feltüntetendő információk nem vonatkoznak azokra az intézkedésekre, amelyeket még nem fogadtak el vagy nem vettek tervbe a tagállamokban. A minta az energiahatékonysági irányelv 24. cikke (2) bekezdésének megfelelően a nemzeti energiahatékonysági cselekvési tervek elkészítéséhez kíván iránymutatást nyújtani a tagállamok számára.

A minta az energiahatékonysági irányelv szövegezését veszi át, amikor az első és/vagy a második nemzeti energiahatékonysági cselekvési tervben feltüntetendő információkról tesz említést; ahol ez nincs külön feltüntetve, ott az adott információnak az első és az azt követő valamennyi cselekvési tervben szerepelnie kell.

Ezt a mintát kiegészíti a nemzeti energiahatékonysági cselekvési tervre vonatkozó iránymutatás [beillesztendő a további eligazítást nyújtó kapcsolódó bizottsági szolgálati munkadokumentumra való hivatkozás].

2. A nemzeti energiahatékonysági célkitűzések és megtakarítások áttekintése

2.1. A 2020-ig megvalósítandó nemzeti energiahatékonysági célkitűzések

(1) Kérjük, hogy az energiahatékonysági irányelv 3. cikkének (1) bekezdése értelmében (energiahatékonysági irányelv 3. cikk (1) bekezdés, XIV. melléklet 2. rész 1. pont) adja meg a 2020-ra vonatkozó indikatív nemzeti energiahatékonysági célkitűzést.

(2) Kérjük, adja meg, hogy a célkitűzéstől milyen hatást várnak a 2020. évi teljes primerenergia-felhasználásra és végső energiafelhasználásra nézve, továbbá fejtse ki, hogy milyen számítási módszerrel és milyen adatokra támaszkodva jutottak erre a következtetésre (energiahatékonysági irányelv 3. cikk (1) bekezdés).

(3) Kérjük, adja meg a 2020-as primerenergia-felhasználás teljes, illetve ágazatokra lebontott becsült mértékét (energiahatékonysági irányelv 24. cikk (2) bekezdés, XIV. melléklet 2. rész 2. pont.).

2.2. További energiahatékonysági célkitűzések

Kérjük, sorolja fel a teljes gazdaságra vagy az egyes ágazatokra vonatkozó, az energiahatékonysággal kapcsolatos további nemzeti célkitűzéseket (energiahatékonysági irányelv XIV. melléklet 2. rész 1. pont).

2.3. Primerenergia-megtakarítás

Kérjük, adja meg a jelentéstétel időpontjáig elért primerenergia-megtakarítások mértékét, valamint a 2020-as megtakarítások várható mértékét (energiahatékonysági irányelv 3. cikk (1) bekezdés, 24. cikk (2) bekezdés, XIV. melléklet 2. rész 2. pont a) alpont.).

2.4. Teljes energiamegtakarítás

(1) A 2006/32/EK európai parlamenti és tanácsi irányelv alkalmazásában kérjük, az első és második cselekvési tervben tüntesse fel az elért teljes végső energiamegtakarítást és a 2016-ig előrejelzett megtakarításokat az energia-végfelhasználásban (2006/32/EK irányelv 4. cikkének (1) és (2) bekezdése, energiahatékonysági irányelv XIV. melléklet 2. rész 2. pont b) alpont).

(2) Kérjük, hogy a 2006/32/EK irányelv alkalmazásában, az első és második cselekvési tervben jelölje meg a teljes végső energiafelhasználás kiszámításához alkalmazott mérési és/vagy számítási módszereket (energiahatékonysági irányelv XIV. melléklet 2. rész 2. pont b) alpont második bekezdés).

3. Az energiahatékonysági irányelv végrehajtását szolgáló szakpolitikai intézkedések

3.1. Horizontális intézkedések

3.1.1. Energiahatékonysági kötelezettségi rendszerek és alternatív szakpolitikai intézkedések (energiahatékonysági irányelv 7. cikk, XIV. melléklet 2. rész 3.2. pont)

(1) Kérjük, adja meg az arra vonatkozó információkat, hogy a 7. cikk (1) bekezdésében foglalt célkitűzés elérése érdekében a kötelezettségi időszak alatt összesen mennyi energiát takarítottak meg, és adott esetben tüntesse fel, hogy miként alkalmazták a 7. cikk (2) és (3) bekezdésében felsorolt lehetőségeket (energiahatékonysági irányelv 7. cikk, XIV. melléklet 2. rész 2. pont a) alpont).

(2) Kérjük, hogy röviden ismertesse az energiahatékonysági irányelv 7. cikkének (1) bekezdésében említett energiahatékonysági kötelezettségi rendszert, és térjen ki a nyomon követés és ellenőrzés biztosításának módjára is (energiahatékonysági irányelv 7. cikk (1) és (6) bekezdés, 20. cikk (6) bekezdés, XIV. melléklet 2. rész 3.2. pont).

(3) Kérjük, ismertesse a 7. cikk (9) bekezdésének és a 20. cikk (6) bekezdésének alkalmazásában elfogadott alternatív szakpolitikai intézkedéseket, beleértve a nyomon követés és ellenőrzés, valamint az egyenértékűség biztosításának módját (energiahatékonysági irányelv 7. cikk (9) és (10) bekezdés, 20. cikk (6) bekezdés, XIV. melléklet 2. rész 3.2. pont).

(4) Kérjük, adott esetben közölje az energiahatékonysági kötelezettségi rendszer végrehajtásának köszönhetően elért és közzétett energiamegtakarítás mértékét (energiahatékonysági irányelv 7. cikk (6) és (8) bekezdés, XIV. melléklet 2. rész 2. pont a) alpont).

(5) Kérjük, adott esetben közölje az alternatív szakpolitikai intézkedések végrehajtásának köszönhetően elért és közzétett energiamegtakarítás mértékét (energiahatékonysági irányelv 7. cikk (10) bekezdés, XIV. melléklet 2. rész 2. pont a) alpont).

(6) Kérjük, részletesen ismertesse az energiahatékonysági irányelv IV. mellékletével összhangban megválasztott nemzeti együtthatókat (energiahatékonysági irányelv XIV. melléklet 2. rész 3.2. pont).

(7) Kérjük, ismertesse, hogy milyen, az energiahatékonysági irányelv V. mellékletének 2. pontja e) alpontjában felsorolt módszerektől eltérő módszert alkalmaztak az energiamegtakarítás élettartamának figyelembevételéhez, és fejtse ki, hogy ezzel a módszerrel hogyan érhető el legalább ugyanolyan teljes megtakarításmennyiség (energiahatékonysági irányelv, V. melléklet 2. pont e) alpont).

3.1.2. Energetikai auditok és energiagazdálkodási rendszerek (energiahatékonysági irányelv 8. cikk)

Kérjük, adjon áttekintést az energetikai auditok és energiagazdálkodási rendszerek előmozdítása érdekében tervezett vagy már végrehajtott intézkedésekről, és ezen belül nyújtson tájékoztatást a végrehajtott energetikai auditok számáról, jelölje meg, mennyi nagyvállalat van a tagállam területén és ebből mennyiben végeztek energetikai auditot, illetve adja meg azon vállalatok számát, amelyek esetében a 8. cikk (5) bekezdése alkalmazandó (energiahatékonysági irányelv XIV. melléklet 2. rész 3.2. pont).

3.1.3. Fogyasztásmérés és számlázás (energiahatékonysági irányelv 9–11. cikk)

Kérjük, ismertesse a fogyasztásmérés és a számlázás terén végrehajtott, elfogadott vagy a tervek szerint elfogadandó intézkedéseket (energiahatékonysági irányelv 9., 10., 11. cikk, XIV. melléklet 2. rész 2. pont első mondat).

3.1.4. A fogyasztók tájékoztatására és képzésére irányuló program (energiahatékonysági irányelv 12. és 17. cikk)

Kérjük, ismertesse a kkv-k és a háztartások hatékony energiafelhasználásának megkönnyítése és elősegítése terén elfogadott vagy a tervek szerint elfogadandó intézkedéseket (energiahatékonysági irányelv 12., 17. cikk, XIV. melléklet 2. rész 2. pont első mondat).

3.1.5. Minősítési, akkreditációs és tanúsítási rendszerek hozzáférhetősége (energiahatékonysági irányelv 16. cikk)

Kérjük, nyújtson tájékoztatást az energiahatékonysági szolgáltatásokat, energetikai auditokat végző szervezetekre, energetikai vezetőkre, valamint a 2010/31/EU európai parlamenti és tanácsi irányelv (1) 2. cikkének 9. pontjában meghatározott, energetikai jelentőségű épületelemek beszerelésével foglalkozókra vonatkozó jelenlegi vagy tervezett akkreditációs és tanúsítási rendszerekről, illetve egyenértékű képesítési rendszerekről (beleértve adott esetben a képzési programokat is) (energiahatékonysági irányelv 16. cikk, XIV. melléklet 2. rész 3.7. pont).

3.1.6. Energiahatékonysági szolgáltatások (energiahatékonysági irányelv 18. cikk)

(1) Kérjük, ismertesse az energiahatékonysági szolgáltatások elősegítése terén elfogadott vagy a tervek szerint elfogadandó intézkedéseket. Az ismertetőnek tartalmaznia kell arra az internetes oldalra mutató hivatkozást, ahol elérhető a rendelkezésre álló energiahatékonysági szolgáltatók, valamint képesítéseik jegyzéke (energiahatékonysági irányelv, XIV. melléklet 2. rész 2. pont első mondat, XIV. melléklet 2. rész 3.8. pont).

(2) Kérjük, ismertesse az energiahatékonysági szolgáltatási piac minőségi felülvizsgálatát, jellemezze a piac aktuális helyzetét és térjen ki a jövőben várható fejlődésére is (energiahatékonysági irányelv 18. cikk (1) bekezdés e) pont).

3.1.7. Az energiahatékonyság előmozdítását célzó egyéb, horizontális intézkedések (energiahatékonysági irányelv 19. és 20. cikk)

(1) Kérjük, foglalja bele az első cselekvési tervbe az energiahatékonysági irányelv 19. cikkének végrehajtása érdekében tett energiahatékonysági intézkedéseket. Kérjük, ezen belül adja meg az energiahatékonyságot akadályozó szabályozási és nem szabályozási korlátok felszámolása érdekében végrehajtott intézkedések jegyzékét (például az ösztönzőknek az épületek több tulajdonosa közötti megosztása, a közintézmények közbeszerzésével, éves költségvetésével és számvitelével kapcsolatos intézkedések) (energiahatékonysági irányelv 19. cikk XIV. melléklet 2. rész 3.9. pont).

(2) Kérjük, nyújtson tájékoztatást a nemzeti energiahatékonysági alapról (energiahatékonysági irányelv 20. cikk XIV. melléklet 2. rész 2. pont első mondat).

3.2. Az épületek energiahatékonysága

3.2.1. Az épületek felújítását célzó stratégia (energiahatékonysági irányelv 4. cikk)

Kérjük, mutassa be az épületek felújítását célzó hosszú távú stratégiát (energiahatékonysági irányelv 4. cikk utolsó bekezdés).

3.2.2. Egyéb energiahatékonysági intézkedések az építőipari ágazatban

Kérjük, mutassa be, hogy a 3. cikk (1) bekezdésében említett nemzeti energiahatékonysági célkitűzések megvalósítása érdekében milyen jelentősebb intézkedéseket tettek az építőiparban az energiahatékonyság javítására (energiahatékonysági irányelv 24. cikk (2) bekezdés, XIV. melléklet 2. rész 2. pont első mondat).

3.3. A közintézmények energiahatékonysága

3.3.1. Központi kormányzati épületek (energiahatékonysági irányelv 5. cikk)

Kérjük, nyújtson tájékoztatást a fűtött és/vagy hűtött központi kormányzati épületek közzétett jegyzékéről (energiahatékonysági irányelv 5. cikk (5) bekezdés, XIV. melléklet 2. rész 2. pont első mondat).

3.3.2. Egyéb közintézményi épületek (energiahatékonysági irányelv 5. cikk)

(1) Kérjük, ismertesse azokat a tervezett vagy már meghozott intézkedéseket, amelyek a közintézményeket és a szociális bérlakásokat kezelő közjogi szerveket energiahatékonysági terv végrehajtására ösztönzik, és a közintézmények példamutató szerepéről tesznek bizonyságot az épületek energiahatékonysága terén (energiahatékonysági irányelv 5. cikk (7) bekezdés a) pont, XIV. melléklet 2. rész 2. pont első mondat).

(2) Kérjük, sorolja fel az energiahatékonysági cselekvési tervvel rendelkező közintézményeket (energiahatékonysági irányelv XIV. melléklet 2. rész 3.1. pont).

3.3.3. Közintézményi beszerzés (energiahatékonysági irányelv 6. cikk)

Kérjük, mutassa be azokat a lépéseket, amelyeket annak érdekében tettek vagy terveztek, hogy a központi kormányzat magas energiahatékonysági teljesítményű termékeket, szolgáltatásokat és épületeket szerezzen be (energiahatékonysági irányelv 6. cikk (1) bekezdés), továbbá ismertesse azokat a tervezett vagy meghozott intézkedéseket, amelyekkel a többi közintézményt is e példa követésére ösztönzik (energiahatékonysági irányelv 6. cikk (3) bekezdés, XIV. melléklet 2. rész 2. pont első mondat).

3.4. A végfelhasználói energiahatékonysággal kapcsolatos egyéb intézkedések az iparban és a közlekedésben

(1) Kérjük, részletezze, hogy az energiahatékonysági irányelv 3. cikkének (1) bekezdésében említett nemzeti energiahatékonysági célkitűzések megvalósítása érdekében milyen jelentősebb intézkedések történtek az energiahatékonyság javítására az iparban (energiahatékonysági irányelv 24. cikk (2) bekezdés, XIV. melléklet 2. rész 2. pont első mondat).

(2) Kérjük, részletezze, hogy az energiahatékonysági irányelv 3. cikkének (1) bekezdésében említett nemzeti energiahatékonysági célkitűzések megvalósítása érdekében milyen jelentősebb intézkedések történtek az energiahatékonyság javítására a személy- és áruszállítás terén (energiahatékonysági irányelv 24. cikk (2) bekezdés, XIV. melléklet 2. rész 2. pont első mondat).

(3) Kérjük, részletezze azokat a végfelhasználói energiahatékonysággal kapcsolatos egyéb jelentősebb intézkedéseket, amelyek hozzájárulnak a nemzeti energiahatékonysági célkitűzés megvalósításához, és még nem szerepelnek a cselekvési tervben (energiahatékonysági irányelv 24. cikk (2) bekezdés, XIV. melléklet 2. rész 2. pont első mondat).

3.5. A fűtés és hűtés hatékonyságának előmozdítása

3.5.1. Átfogó értékelés (energiahatékonysági irányelv 14. cikk)

(1) Kérjük, a második és az azt követő cselekvési tervekben adjon a 14. cikk (1) bekezdésében említett átfogó értékelést a nagy hatásfokú kapcsolt energiatermelés és a hatékony távfűtés/távhűtés megvalósíthatósági potenciáljáról (energiahatékonysági irányelv 14. cikk (1) bekezdés, XIV. melléklet 2. rész 3.4. pont).

(2) Kérjük, mutassa be az energiahatékonysági irányelv IX. mellékletében szereplő kritériumoknak megfelelő költség-haszon elemzéshez alkalmazott eljárást és módszertant (energiahatékonysági irányelv 14. cikk (3) bekezdés, IX. melléklet 1. rész utolsó bekezdés, XIV. melléklet 2. rész 2. pont első mondat).

3.5.2. A fűtés és hűtés hatékonyságát elősegítő egyéb intézkedések (energiahatékonysági irányelv 14. cikk)

Kérjük, ismertesse a nagy hatásfokú kapcsolt energiatermelést alkalmazó rendszerek, a hatékony távfűtési/-hűtési és egyéb hatékony fűtési/hűtési rendszerek alkalmazásában, valamint hulladékhőből és megújuló energiaforrásokból előállított fűtési és hűtési energia hasznosításában rejlő gazdasági potenciál kibontakoztatását célzó nemzeti, regionális és helyi szintű intézkedéseket, stratégiákat, politikákat, illetve az azok részét képező programokat és terveket (energiahatékonysági irányelv 14. cikk (2) és (4) bekezdés, XIV. melléklet 2. rész 2. pont első mondat)

3.6. Energiaátalakítás, -szállítás, -elosztás és keresletoldali válaszintézkedés

3.6.1. Energiahatékonysági kritériumok a hálózati díjszabások és szabályozások terén (energiahatékonysági irányelv 15. cikk)

(1) Kérjük, ismertesse azokat a tervezett vagy elfogadott intézkedéseket, amelyek biztosítják a szállítási és elosztási díjszabásban alkalmazott olyan ösztönzők megszüntetését, amelyek hátrányosak a villamos energia előállítása, átvitele és elosztása, valamint az áramellátás összhatékonysága szempontjából, illetve, amelyek akadályozhatják a keresletoldali válaszintézkedés kiegyensúlyozó és járulékos szolgáltatásokba való beépítését (energiahatékonysági irányelv 15. cikk (4) bekezdés, XIV. melléklet 2. rész 2. pont első mondat).

(2) Kérjük, mutassa be azokat a tervezett vagy elfogadott intézkedéseket, amelyek az infrastruktúra tervezése és üzemeltetése terén a hatékonyság javítására ösztönzik a hálózatüzemeltetőket (energiahatékonysági irányelv 15. cikk (4) bekezdés, XIV. melléklet 2. rész 2. pont első mondat).

(3) Kérjük, mutassa be azokat a tervezett vagy elfogadott intézkedéseket, amelyek révén a díjszabás lehetővé teszi, hogy a szolgáltatók javítsák a fogyasztói részvételt a rendszerhatékonyságban, beleértve a keresletoldali válaszintézkedéseket is (energiahatékonysági irányelv 15. cikk (4) bekezdés, XIV. melléklet 2. rész 2. pont első mondat).

3.6.2. A keresletoldali válaszintézkedések előmozdítása és megkönnyítése (energiahatékonysági irányelv 15. cikk)

Kérjük, nyújtson tájékoztatást a keresletoldali válaszintézkedések lehetővé tétele és kidolgozása érdekében elfogadott vagy tervezett intézkedésekről, beleértve a dinamikus árszabást támogató díjszabásra vonatkozó intézkedéseket (energiahatékonysági irányelv XI. melléklet 3. pont, XIV. melléklet 2. rész 3.6. pont).

3.6.3. Energiahatékonyság a hálózati tervezés és szabályozás terén (energiahatékonysági irányelv 15. cikk)

Kérjük, számoljon be a nemzeti gáz- és villamosenergia-infrastruktúra energiahatékonysági potenciáljának értékelésében elért eredményekről, valamint a hálózati infrastruktúrát érintő költséghatékony energiahatékonysági fejlesztések megvalósításával összefüggően elfogadott és tervezett intézkedésekről és beruházásokról, továbbá ismertesse ezek bevezetésének ütemtervét (energiahatékonysági irányelv 15. cikk (2) bekezdés, XIV. melléklet 2. rész 3.5. pont).

(1) HL L 153., 2010.6.18., 13. o.